**Ultimul rondel**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oriunde ai pleca, rămâi sculptat în mine,

Mi-ai despicat voința, precum un măr prea copt.

Mă lupt cu chipul tău ce pleacă și revine,

În amintirea sumbră, pe care o adopt.

Încerc să te urăsc, dar nu ai nicio șansă,

Iubesc până și rama tabloului din hol,

Cu zâmbetul tău trist, pierdut, ca într-o transă,

Ori până și spătarul la scaunul cel gol.

Îmi curg prin vene lent clepsidre înfundate,

E-un timp ce nu se-ntoarce, rănit pe-un țărm târziu,

Se sparg bucăți întregi din clipele blocate

Pe-o stradă a speranței, într-un decor pustiu.

Mi-e trupul un izvor cu râu ce curge-n lavă,

Renaști în carnea mea încinsă de văpăi,

Distanța n-a schimbat iubirea mea bolnavă

De tremurul sălbatic, născut în ochii tăi.

Mai am un singur țel și poate-apoi să vină

Cumplita-nsingurare, ca un amurg fidel:

Să-ți simt parfumul viu și gustul de-amandină,

Dansând, prin nori de lacrimi, un ultim trist rondel.